જુદાજુદા 93 મુદાઓને લઇને આજે અમરેલી પાલિકાની સામાન્ય સભા સવારે 11 કલાકે પ્રમુખની ચેમ્બરમા મળી હતી. કોંગ્રેસમા બળવાખોરી કરનાર જયંતીભાઇ રાણવા પ્રમુખ પદે છે. મિટીંગ શરૂ થતા જ હાજરી પત્રકમા તમામ સભ્યોની સહી લેવાઇ હતી. અને પાંચ જ મિનીટમા પ્રમુખ દ્વારા મિટીંગ પુર્ણ જાહેર કરી દેવાઇ હતી. પાલિકા સદસ્ય સંદિપ ધાનાણી અને અન્યએ આ મુદા પર ચર્ચા કરવામા આવે તેવી માંગ કરી હતી. જયારે પ્રમુખે કયા મુદે ચર્ચા કરવી છે તે લેખિતમા આપવા માંગ કરી હતી. જે મુદે બોલાચાલી થતા બઘડાટી બોલી હતી. મહિલા સદસ્યોની હાજરીમા જ બેફામ ગાળાગાળી થતા ખુરશીઓ ઉછળવા લાગી હતી.પાલિકા પ્રમુખ અને ચીફ ઓફિસર પર પણ ખુરશીઓના ઘા થયા હતા. તો સામાપક્ષે કોંગ્રેસના સભ્યો પર પણ સતાધારી પક્ષ તરફથી ખુરશીઓ વિંઝાઇ હતી. જેના કારણે બાલુબેન દિનેશભાઇ પરમાર, રીટાબેન કૌશિકભાઇ ટાંક, સમીનાબેન અલ્તાફભાઇ સંધાર, જસુબેન ચંદુભાઇ બારૈયા, રમેશભાઇ ભુરાભાઇ સહિત સાત સભ્યો ઘાયલ થયા હતા. જે તમામને સારવાર માટે અમરેલી સિવીલમા ખસેડાયા છે. મોડી સાંજે તેમણે પ્રમુખ સહિતના સભ્યો સામે પોલીસને લેખિત ફરિયાદ આપી હતી. બીજી તરફ ચીફ ઓફિસર પર પણ હુમલો થયાની જાણ થતા પાલિકાના તમામ સભ્યો હડતાલ પર ઉતરી ગયા હતા. તો બીજી તરફ નગરપાલિકા પ્રમુખ અને ચીફ ઓફિસર પણ કલેકટર કચેરી અને પોલીસ મથકે રજુઆત માટે દોડી ગયા હતા. અમરેલી પાલિકામા આજની સભામા લોકશાહીના ચીરણહરણ જેવા દ્રશ્યો સર્જાતા શહેરભરમા ચકચાર મચી હતી. અમરેલી નગરપાલિકાના તમામ કર્મચારીઓએ ચીફ ઓફિસર પર હુમલો થતા અચૌક્કસ મુદતની વિજળીક હડતાલ પાડી અધિક કલેકટરને આવેદન પાઠવ્યું હતુ અને પાલિકાના વહિવટી વડા પર હુમલો થયો હોય તમામ કર્મચારીઓની સુરક્ષા વ્યવસ્થા કરવા માંગ કરી હતી.